Podporované už nebudú žiadne aplikácie pre headset. Stiahnuť sa už nedajú.
Spoločnosť Facebook oficiálne oznámila, že úplne ukončuje softvérovú podporu pre VR headset Gear VR od Samsungu. Facebook vlastní firmu Oculus, ktorá mala na starosti mobilné aplikácie, softvér a online obchod pre Gear VR. Téme sa venoval web Upload VR.
Gear VR, všetky prislúchajúce aplikácie a služby prestali byť podporované a dostávať nové aktualizácie. Internetový prehliadač pre Gear VR Oculus Browser nebude dostávať bezpečnostné záplaty a Facebook preto vystríha, že jeho používanie môže byť nebezpečné. Aplikácie ako Oculus Video alebo Oculus 360 Photos dokonca nie sú dostupné ani na stiahnutie pre nových záujemcov.
Existujúci používatelia môžu už nainštalované aplikácie naďalej používať, no stratia prístup k zakúpenému a vypožičanému obsahu. Facebook tvrdí, že používateľov bude kompenzovať formou kreditu v rovnakej hodnote do obchodu Oculus Store.
Na záver dodajme, že definitívna "smrť" Gear VR sa už v uplynulých mesiacoch črtala. Najnovšie topmodely značky Samsung už virtuálnu realitu nepodporujú. V závere minulého roka začal Gear VR postupne "vypínať" aj Facebook, kedy platformu prestalo podporovať vývojárske prostredie pre Oculus. V januári ohlásili koniec podpory tiež vývojári Unity, na ktorom beží väčšina aplikácií. Podpora konkurenčného riešenia Daydream od Googlu bola ukončená na jeseň.